OzLabs/hebrew-wiki-articles huggingface dataset:
קווין דוניגן

קווין מ. "קיד" דוניגן (באנגלית: Kevin M. "Kid" Donegan; נולד ב-1958) הוא קצין בדימוס בדרגת תת-אדמירל בצי ארצות הברית. שירת כמנהל מטה הצי, כמפקד הצי החמישי של ארצות הברית וכמפקד כוחות הצי בפיקוד מרכז של ארצות הברית.

==ביוגרפיה==
דוניגן סיים ב-1980 תואר ראשון בהצטיינות בהנדסת תעופה וחלל מאוניברסיטת וירג'יניה. הוא בוגר מצטיין של בית הספר לטייסי ניסוי של הצי, בוגר בית הספר לטיסה קרבית ("טופ גאן"). בוגר בית הספר לכוח גרעיני של הצי, המכללה לפיקוד ומטה של הצי, המכללה למטה של הכוחות השלובים ובוגר תוכנית בכירים בביטחון לאומי ובינלאומי באוניברסיטת הרווארד.

שירת כטייס F/A-18 הורנט בטייסת הצי 131 שהוצבה בנושאת המטוסים "קורל סי" וערך את טבילת האש שלו ב"מבצע קניון אל דוראדו" לתקיפת לוב. בהמשך שירותו שירת כמפקד מחלקה בטייסת הצי 37. שימש טייס ניסוי ופיקד על טייסת הצי 131 במהלך משימות קרביות במפרץ הפרסי.

שירות כעוזר סגן ראש המבצעים הימיים לענייני תכנון ומבצעים, עוזרו של מפקד כוחות נאט"ו בדרום אירופה, קצין קישור של נאט"ו בסרייבו ויועץ לתקיפות האוויריות בבוסניה והרצגובינה במהלך "מבצע כוח מכוון".

פיקד על אוניית לוחמה אמפיבית "USS Coronado". פיקד על נושאת המטוסים "קרל וינסון" בין מאי 2004 לאוקטובר 2006, והוביל אותה במהלך פעילות מבצעית במלחמת עיראק. בדצמבר 2008 מונה למפקד כוח משימה של הצי השביעי וכוח התקיפה 5 בראשות נושאת המטוסים "ג'ורג' וושינגטון" ביפן.

ביוני 2010 מונה לקצין אג"ם של פיקוד מרכז של ארצות הברית. באוגוסט 2012 מונה לראש ענף לוחמה משולבת במטה הצי, במרץ 2013 מונה לראש מחלקת אסטרטגיה ומדיניות במטה הצי. באוגוסט 2013 מונה לראש צוות הכנת התוכנית הארבע-שנתית של הצי במחלקת ההגנה. ביולי 2014 מונה לממלא מקום סגן ראש המבצעים הימיים לענייני תכנון, מבצעים ואסטרטגיה.

בספטמבר 2015 מונה למפקד הצי החמישי של ארצות הברית ומפקד כוחות הצי בפיקוד מרכז של ארצות הברית. שירת בתפקיד עד ספטמבר 2017. בתפקידו הבא מונה למנהל מטה הצי. פרש מהשירות הצבאי באוגוסט 2018.

במהלך שירותו עוטר במדליית השירות המצוין של הצי, במדליית השירות העילאי של מחלקת ההגנה, חמש פעמים באות לגיון ההצטיינות, במדליית השירות הראוי לשבח של משרד ההגנה, ארבע פעמים במדליית השירות הראוי לשבח של הכוחות המזוינים ובמדליית האוויר.

הוא צבר למעלה מ-3,800 שעות טיסה על 31 סוגי מטוסים שונים וביצע למעלה מ-800 נחיתות על נושאות מטוסים.

==קישורים חיצוניים==

* [http://www.navy.mil/navydata/bios/navybio.asp?bioID=402 ביוגרפיה] באתר הצי

==הערות שוליים==

קטגוריה:אדמירלים בצי ארצות הברית
קטגוריה:מעוטרי מדליית השירות המצוין של הצי
קטגוריה:אמריקאים מעוטרי אות לגיון ההצטיינות
קטגוריה:מעוטרי מדליית האוויר
קטגוריה:טייסי צי ארצות הברית
קטגוריה:טייסי ניסוי אמריקאים
קטגוריה:מפקדי הצי החמישי של ארצות הברית
קטגוריה:בוגרי בית הספר לטייסי ניסוי של הצי האמריקאי
קטגוריה:בוגרי אוניברסיטת וירג'יניה
קטגוריה:בוגרי בית הספר לממשל באוניברסיטת הרווארד
קטגוריה:אמריקאים שנולדו ב-1958
אדוארד קרטיס ולס

אדוארד קרטיס ולס (באנגלית: Edward Curtis Wells, 26 באוגוסט 1910 - 1 ביולי 1986) היה מהנדס אמריקאי, מחלוצי התעשייה האווירית של ארצות הברית. הוא תרם תרומה משמעותית לעיצוב המטוסים המפציצים B-17 ו-B-47 וכן של מטוסי הנוסעים בואינג 707, 747 ואחרים. קיבל את התואר "זקן התעופה" מהאיגוד הלאומי האמריקאי לאווירונאוטיקה. ולס כיהן במועצת המנהלים של חברת בואינג כסגן יושב ראש בכיר שלה.

==ביוגרפיה==
ולס נולד בשנת 1910 בבויסי שבאיידהו כבנם של אדוארד לנסינג ולס ולורה אליס לונג. למד בתיכון גרנט בפורטלנד שבאורגון. אחר כך למד שנתיים באוניברסיטת ויאלמט בסיילם ובהמשך באוניברסיטת סטנפורד, בה סיים ב-1931 תואר ראשון בהנדסה, כחבר באחוות המצטיינים "פי בטא קפא".

בשנת 1931 הצטרף ולס לצוות המהנדסים של חברת בואינג. ב-1937 היה לראש צוות העיצוב ההנדסאי המקדים והיה אחראי לעיצוב המפציץ B-17 ("המבצר המעופף") שהופעל בצורה מסיבית בימי מלחמת העולם השנייה. עיצוב הכנפיים על ידי ולס, באופן כזה ששימשו כבלמי אוויר בנחיתה, השפיעה על עיצובי הכנפיים במטוסים עד ימינו.
ב-1938 התמנה למהנדס ראש המיזם הצבאי בחברה. בשנת 1943 התמנה המהנדס הראשי של החברה. בשנת 1947 התמנה לסגן יושב ראש אחראי על תחום ההנדסה בחברה. במהלך השנים היה ולס, בין השאר, מנכ"ל מערכות המטוסים הצבאיים וסגן יושב ראש אחראי על פיתוח מוצרים.
ממוזער

בתקופתו מילא ולס תפקיד חשוב בעיצוב כל המטוסים בואינג מ-B-17 ו-B-29, שהשתתף גם כן כמפציץ במלחמת העולם השנייה, דרך מפציצי הסילון B-47 ו-B-52, עד למטוסי התעופה האזרחית בואינג 707, 727, 737, 747, 757 ו-767.

ולס נפטר ב-1986 בגיל 76 בבלוויו שבמדינת וושינגטון. השאיר אישה, דורותי לבית אוסטלונד, בן - אדווארד ל. ולס, בת - לורי טול, ושני נכדים.

==פרסים ואותות הוקרה==
*1942 - פרס לורנס ספרי של המכון למדעי התעופה - על תרומותיו לעיצוב המטוסים, בייחוד אלו עם ארבעה מנועים.
*1944 - פרס פוסט לתעופה
*1980 - מדליית דניאל גוגנהיים

==הנצחה==
*1991 - שמו נוסף להיכל התהילה של התעופה הלאומית האמריקאית

==קישורים חיצוניים==
* [https://web.archive.org/web/20170417072008/http://www.guggenheimmedal.org/Pages/Medalists.aspx?Title=Wells ביוגרפיה - באתר מדליית דניאל גוגנהיים]
* [http://www.nationalaviation.org/our-enshrinees/wells-edward/ אדוארד ולס באתר "היכל התהילה" של התעופה הלאומית האמריקאית]
* [http://www.nytimes.com/1986/07/03/obituaries/edward-c-wells-75-is-dead-key-designer-of-b-17-bomber.html כתבת הספד מאת Wallace Turner] בעיתון "ניו יורק טיימס" ב-3.7.1986

==הערות שוליים==

קטגוריה:מהנדסים אמריקאים
קטגוריה:מהנדסי אווירונאוטיקה אמריקאים
קטגוריה:בוגרי אוניברסיטת סטנפורד
קטגוריה:בואינג: אישים
קטגוריה:אמריקאים שנולדו ב-1910
קטגוריה:אמריקאים שנפטרו ב-1986
בית הספר הצרפתי בירושלים

בית הספר הצרפתי בירושלים (בצרפתית: Lycée Français de Jérusalem; היה ידוע גם בשם בית ספר סן ז'וזף) הוא בית ספר המתנהל בשפה הצרפתית. שוכן ברחוב הנביאים 66 בירושלים, בחצר מנזר סן ז'וזף. בית הספר נועד להבטיח חינוך יסודי, ותיכון לחברי הקהילה הצרפתית המקומית ולילדי דיפלומטים ועוד. לומדים בו כ-300 תלמידים החל מגן ילדים ועד תיכון. 

מסדר האחיות הצרפתי סן ז'וזף נוסד במרסיי בשנת 1843, והחל לפעול בעיר העתיקה בשנת 1851. בשנת 1880 הקים המסדר את בית הספר הצרפתי, שפעל בעיר העתיקה עד מלחמת העולם השנייה. 

בשנת 1893 עבר המנזר עצמו למשכנו הנוכחי לרחוב הנביאים, ובית הספר נפתח מחדש בשנת 1967 בחצר המנזר ברחוב הנביאים.

כיום בית הספר נמצא בפיקוח AEFE הסוכנות לחינוך צרפתי מחוץ לצרפת (Agence pour l'enseignement français à l'étranger) של משרד החוץ הצרפתי. בית ספר זה, כמו בתי ספר צרפתיים רבים בעולם, עומד בסטנדרטים של משרד החינוך הצרפתי כולל לימודים לתעודת בגרות צרפתית, ומקנה לתלמידיו את הערכים של הרפובליקה הצרפתית.

==קישורים חיצוניים==
*[http://www.lfj-aefe.co.il האתר הרשמי] של בית הספר 
*[http://www.lfj-aefe.co.il/new/wp-content/uploads/2017/03/statuts_lfj_heb.pdf תקנון בית הספר בעברית]
* [http://www.aefe.fr/reseau-scolaire-mondial/rechercher-un-etablissement/jerusalem-jerusalem-lycee-francais-de-jerusalem בית הספר הצרפתי] באתר AEFE הסוכנות לחינוך צרפתי מחוץ לצרפת 
* [https://www.aalfjerusalem.com/ אתר אגודת ידידי בית הספר הצרפתי] 

קטגוריה:רחוב הנביאים 
קטגוריה:ירושלים: בתי ספר
קטגוריה:צרפתית
קטגוריה:בתי ספר בין-לאומיים
קטגוריה:יחסי ישראל–צרפת
הסכם גג

"הסכם גג" הוא הסכם שנערך בין מדינת ישראל, רשות מקרקעי ישראל, משרד האוצר ומשרד הבינוי והשיכון לבין רשויות מקומיות, על מנת להגדיל את היצע הדירות.

ההסכם מאפשר הקמת שכונות חדשות בנות אלפי יחידות דיור בתחום הרשויות המקומיות איתן נחתם ההסכם. במסגרת ההסכם מתחייבת המדינה בפני הרשות המקומית להעמיד קדם-מימון להקמה של מבני ציבור, מוסדות חינוך ותשתיות, עוד טרם שיווק הפרויקט. הרשות המקומית מתחייבת להעניק ליזמים היתר בנייה תוך 90 ימים. במסגרת ההסכם, נקבע לוח זמנים מוגדר לקידום הפרויקט.

מודל הסכמי הגג היה בשימוש עד לשנות ה-90, בעקבות גלי העלייה ממדינות ברית המועצות לשעבר. המודל חודש בשנת 2013, כאשר נחתם ההסכם הראשון עם עיריית קריית גת, לצורך הקמת שכונת "כרמי גת", בה אמורות היו להיבנות כ-7,000 יחידות דיור. נכון לחודש אפריל 2017, נחתמו הסכמים עם 14 רשויות מקומיות, לצורך בניית כ-160 אלף יחידות דיור. חלק מן הדירות בשכונות החדשות ייבנו במסגרת מודל "מחיר למשתכן".

התוכנית נתקלה בקשיים. בקריית גת חל עיכוב בהוצאת היתרי הבנייה ופיתוח התשתיות בשכונה החדשה. בראש העין נוצרו קשיים במימוש ההסכם. לטענת תושבים בראש העין, בשכונות חדשות שאוכלסו לא נבנו תשתיות ראויות, ובכך לא מילאה המדינה את חלקה, לו התחייבה בהסכם.
בספטמבר 2021 נחתם לראשונה הסכם גג ביישוב ערבי. במסגרת הסכם ייבנו באום אל-פחם כ-15000 דירות חדשות, לצד שטחי תעסוקה ומסחר.

==קישורים חיצוניים==
* 
*[http://land.gov.il/Planning/Pages/RoofAgreements.aspx הסכמי גג באתר רשות מקרקעי ישראל] 

== הערות שוליים ==

קטגוריה:ישראל: תכנון ובנייה
קטגוריה:ישראל: דיור
פייטרו ורכובוד

פייטרו ורכובוד (באיטלקית: Pietro Vierchowod; נולד ב-23 ביולי 1956) הוא כדורגלן עבר איטלקי ממוצא אוקראיני. שיחק בעמדות מגן בקבוצת סמפדוריה, יובנטוס ובנבחרת איטליה. מאז פרישתו ממשחק פעיל אימן קבוצות מהליגות הנמוכות באיטליה.

==ביוגרפיה==
פייטרו ורכובוד נולד בעיירה קלצ'ינטה שבנפת ברגמו בצפון איטליה. אביו, איוואן ורכובוד, היה אוקראיני יליד העיר סטרובילסק. במהלך מלחמת העולם השנייה הוא שירת בצבא האדום ונפל בשבי. היה אסיר במחנה שבויים בשטח איטליה. לאחר המלחמה השתקע באיטליה. 

פייטרו ורכובוד החל ללמוד כדורגל בקבוצת הילדים של מועדון רומאנזה, משם המשיך לקבוצת הנוער. בשנת 1976 חתם בקבוצת קומו ששיחקה בסרייה ב'. בשנת 1981 עבר ורכובוד לפיורנטינה למשך עונה אחת ובעונה הבאה הוא שיחק ברומא (עמה זכה באליפות סרייה א').

==תארים==
* מקום ראשון במונדיאל 1982
* מקום שלישי במונדיאל 1990
* מקום ראשון בליגת האלופות : 1996
*גביע אירופה למחזיקות הגביע: 1990
*אליפות איטליה: 1983, 1991
*קופה איטליה: 1985, 1988, 1989, 1994

==קישורים חיצוניים==

קטגוריה:מגני כדורגל איטלקים
קטגוריה:כדורגלני רומא
קטגוריה:כדורגלני יובנטוס
קטגוריה:כדורגלני פיורנטינה
קטגוריה:כדורגלני סמפדוריה
קטגוריה:כדורגלני מילאן
קטגוריה:כדורגלני נבחרת איטליה
קטגוריה:כדורגלנים איטלקים
קטגוריה:מאמני כדורגל איטלקים
קטגוריה:כדורגלני קומו
קטגוריה:כדורגלני פיאצ'נצה
קטגוריה:מאמני פיורנטינה
קטגוריה:מאמני קטניה
קטגוריה:מאמני בודפשט הונבד
קטגוריה:כדורגלני מונדיאל 1982
קטגוריה:כדורגלנים באולימפיאדת לוס אנג'לס (1984)
קטגוריה:כדורגלני מונדיאל 1986
קטגוריה:כדורגלני מונדיאל 1990
קטגוריה:איטלקים שנולדו ב-1959
מייק שומייקר

טרוי "מייק" שומייקר (באנגלית: Troy "Mike" Shoemaker) הוא קצין בדימוס בדרגת תת-אדמירל בצי ארצות הברית. בתפקידו האחרון שירת כמפקד כוחות האוויר של הצי.

==ביוגרפיה==
שומייקר נולד בסיינט פיטרסברג שבפלורידה. ב-1982 סיים תואר ראשון בהצטיינות בהנדסת מערכות מהאקדמיה הימית של ארצות הברית. 

ביולי 1984 סיים הכשרתו כטייס צי. שירת בפעילות מבצעית כטייס מטוסי ווט A-7 קורסייר II בטייסת התקיפה הקלה 105 שהוצבה על נושאת המטוסים "USS Forrestal", שירת בטייסת 174, כמדריך טיסה בטייסת 122 ובטייסת 106, שירת בכנף 3 על נושאת המטוסים "ג'ון פ. קנדי", כטייס F/A-18 הורנט בטייסת 105 בעת שהוצבה על נושאת המטוסים "דוויט אייזנהאור", על נושאת המטוסים "אנטרפרייז" ועל נושאת המטוסים "הארי טרומן". 

פיקד על טייסת 105, על טייסת האימון 106 ובמאי 2006 מונה למפקד כנף 17 בעת שהוצבה על נושאת המטוסים "ג'ורג' וושינגטון". 

תפקידי המטה שלו כללו שירות כראש ענף שיבוץ קציני תעופה בפיקוד כוח האדם של הצי, כעוזר למפקד צי האוקיינוס השקט, כעוזר סגן ראש המבצעים הימיים ועוזר למפקד פיקוד האוקיינוס השקט של ארצות הברית. באוקטובר 2008 קודם לדרגת אדמירל משנה ומונה לעוזר למפקד פיקוד כוח האדם במטה הצי. 

במאי 2011 מונה למפקד קבוצת התקיפה 9 בראשות נושאת המטוסים "אברהם לינקולן". באוקטובר 2012 מונה למפקד קבוצת התקיפה 3 בראשות נושאת המטוסים "ג'ון ס. סטניס". ביוני 2013 מונה למפקד חיל האוויר האטלנטי. 

בינואר 2015 קודם לדרגת תת-אדמירל ומונה למפקד כוחות האוויר של הצי, שירת בתפקיד עד פרישתו בינואר 2018. 

במהלך שירותו עוטר שש פעמים באות לגיון ההצטיינות, במדליית השירות הראוי לשבח של משרד ההגנה, שלוש פעמים במדליית השירות הראוי לשבח של הכוחות המזוינים ושלוש פעמים במדליית האוויר, מהן אחת עם סימן V לגבורה.

הוא צבר למעלה מ-4,400 שעות טיסה בעיקר על מטוסי ווט A-7 קורסייר II ומטוסי F/A-18 הורנט, וביצע 1,066 נחיתות על נושאות מטוסים. 

שומייקר בוגר תוכנית הלימודים מרחוק של מכללת המלחמה של הצי ובוגר המכללה למטה של הכוחות המשולבים.

==קישורים חיצוניים==

* [http://www.navy.mil/navydata/bios/navybio.asp?bioID=469 ביוגרפיה] באתר הצי

קטגוריה:אדמירלים בצי ארצות הברית
קטגוריה:אמריקאים מעוטרי אות לגיון ההצטיינות
קטגוריה:מעוטרי מדליית האוויר
קטגוריה:טייסי צי ארצות הברית
קטגוריה:מעוטרי מדליית השירות המצוין של הצי
קטגוריה:אמריקאים שנולדו ב-1960
עונת 1926/1927 בפוטבול ליג

עונת 1926/1927 הייתה העונה ה-35 של הפוטבול ליג שהיא הייתה הליגה האנגלית הבכירה בכדורגל. העונה החלה ב-28 באוגוסט 1926 והסתיימה ב-7 במאי 1927. בעונה זו התחרויות התקיימו בליגה הבכירה, בליגת משנה ובדיוויזיון השלישי שחולק ל-2 מחלקות.

הליגה הבכירה כללה 22 קבוצות. ונסדיי ודרבי קאונטי היו הקבוצות שעלו מליגת משנה. 

עבור הניצחון הוענקו שתי נקודות ונקודה עבור תוצאת תיקו. במידה וכמה קבוצות זכו באותו מספר נקודות, הקבוצה עם יתרון ביחס שערים דורגה במקום גבוה יותר. שיטה זו הייתה בתוקף עד לעונת 1976/1977.

ניוקאסל יונייטד זכתה באליפות בפעם הרביעית בתולדות המועדון. 

בסוף העונה לליגת משנה ירדו לידס יונייטד ווסט ברומיץ' אלביון. במקומן לליגה הבכירה עלו מידלסברו ופורטסמות' (בפעם הראשונה בתולדות המועדון).

==כדורגלנים מצטיינים==
ג'ימי טרוטר מונסדיי כבש 37 שערים וזכה בתואר מלך השערים. 
 
==טבלת הליגה==
{| class="wikitable" style="text-align:center"
!מיקום
!קבוצה
!משחקים
!ניצחונות
!תיקו
!הפסדים
!width=20|שערי זכות
!width=20|שערי חובה
!width=20|יחס שערים
!width=20|הפרש שערים
!width=20|נקודות
|הערות
|- bgcolor="#FFFF00"
|1||ניוקאסל יונייטד||42||25||6||11||96||58||1.655||38||56 ||זכייה בליגה
|-
|2||האדרספילד טאון||42||17||17||8||76||60||1.267||16||51
|-
|3||סנדרלנד||42||21||7||14||98||70||1.400||28||49
|-
|4||בולטון וונדררס||42||19||10||13||84||62||1.355||22||48
|-
|5||ברנלי||42||19||9||14||91||80||1.138||11||47
|-
|6||וסטהאם יונייטד||42||19||8||15||86||70||1.229||16||46
|-
|7||לסטר סיטי||42||17||12||13||85||70||1.214||15||46
|-
|8||שפילד יונייטד||42||17||10||15||74||86||0.860||12-||44
|-
|9||ליברפול||42||18||7||17||69||61||1.131||8-||43
|-
|10||אסטון וילה||42||18||7||17||81||83||0.976||2-||43
|-
|11||ארסנל||42||17||9||16||77||86||0.895||9-||43
|-
|12||דרבי קאונטי||42||17||7||18||86||73||1.178||13||41
|-
|13||טוטנהאם הוטספר||42||16||9||17||76||78||0.974||2-||41
|- bgcolor=#99BADD 
|14||קארדיף סיטי||42||16||9||17||55||65||0.846||10-||41||זכייה בגביע האנגלי
|-
|15||מנצ'סטר יונייטד||42||13||14||15||52||64||0.813||12-||40
|-
|16||ונסדיי||42||15||9||18||75||92||0.815||17-||39
|-
|17||ברמינגהאם סיטי||42||17||4||21||64||73||0.877||9-||38
|-
|18||בלקברן רוברס||42||15||8||19||77||96||0.802||19-||38
|-
|19||ברי||42||12||12||18||68||77||0.883||9-||36
|-
|20||אברטון||42||12||10||20||64||90||0.711||26-||34
|- bgcolor=#F08080 
|21||לידס יונייטד||42||11||8||23||69||88||0.784||19-||30||ירדה ליגה
|- bgcolor=#F08080 
|22||וסט ברומיץ' אלביון||42||11||8||23||65||86||0.756||21-||30||ירדה ליגה
|}

==קישורים חיצוניים==
* [http://www.rsssf.com/engpaul/FLA/1926-27.html נתונים מפורטים מאתר rsssf]

קטגוריה:תחרויות כדורגל ב-1926
קטגוריה:תחרויות כדורגל ב-1927
קטגוריה:עונות בפוטבול ליג
קטגוריה:1926 בממלכה המאוחדת
זבודה בת פדיה

[[חורבת רומא בבקעת נטופה בגליל התחתון המזוהה על ידי כמה מהחוקרים עם מקום מוצאה של זבודה בת פדיה]]
זְבוּדָּה בַת-פְּדָיָה (כתיב: זבידה) היא דמות מקראית הנזכרת בספר מלכים, אימו של יהויקים, מלך יהודה בסוף המאה ה-7 לפנה"ס. פירוש שמה הוא מתנה.

זבודה הייתה אחת ממספר נשותיו של המלך יאשיהו, מלך יהודה במחצית השנייה של המאה ה-7 לפנה"ס, שכן ליאשיהו היו גם בנים מחמוטל בת ירמיהו. בסיפור גלות יהויכין (597 לפנה"ס) בספר מלכים, מוזכרים "נשי המלך" כך שניתן ללמוד כי למלך יהודה באותה תקופה היה הרמון נשים.

ייתכן כי בניו של יאשיהו משתי נשותיו: זבודה וחמוטל, מייצגים שתי תפישות מדיניות: הפרו-בבלית, אשר אותה מייצג יהואחז בנה של חמוטל בת ירמיה, שהודח על ידי פרעה נכה, ותפישה פרו-מצרית, אשר אותה מייצג יהויקים בן זבודה שהומלך על ידו, ולכן יש הסוברים כי זאת הסיבה לבחירתו של נבוכדנצר בצדקיהו.

מוצאה של זבודה הוא מהעיר רומה. ישנם המזהים עיר זאת בחורבת רומא באזור בקעת בית נטופה.. בהתאם לכך מועלית ההשערה שזבודה נישאה ליאשיהו, בנישואים פוליטיים, שנועדו לחזק את הקשרים הפוליטיים עם שבטי הצפון. מוצאה הגלילי של זבודה, שלא משבט יהודה, על פי פרשנות זאת, מובא כהסבר לכך שלאחר מותו של יאשיהו, "עם הארץ" בחרו להמליך את יהואחז, בנה של חמוטל בת ירמיהו במקומו, אף על פי שהיה צעיר מיהויקים, בנה של זבודה.

חיים אריה גינזברג העדיף לזהות את רומה עם דומה בדרום יהודה. ישנם המזהים את רומה עם אחד המקומות בשם "רמה" בעקבות תרגום השבעים.

==קישורים חיצוניים==
* גליה סמו, [http://mikranet.cet.ac.il/pages/printitem.asp?item=14206 הגבירה במקרא ובמזרח הקדום], אתר מקראנט

==הערות שוליים==

קטגוריה:נשות מלכי יהודה
קטגוריה:יהודי המאה השביעית לפנה"ס
אילן גדל בברוקלין (סרט)

אילן גדל בברוקלין (באנגלית: A Tree Grows in Brooklyn) הוא סרט קולנוע אמריקאי משנת 1945 בבימויו של איליה קאזאן. זה היה הסרט הראשון באורך מלא אותו ביים.

התסריט מבוסס על חלק מהרומן "אילן גדל בברוקלין" של בטי סמית שפורסם ב-1943, והיה מבוסס על חוויות ילדותה ונעוריה בשכונת ויליאמסבורג בברוקלין. הרומן הוא דרמה תקופתית המתארת משפחת מהגרים מאירלנד בשכונת העוני ויליאמסבורג בברוקלין, ניו יורק בתחילת המאה ה-20.

הסרט קצר מהספר ומתאר תקופה של מספר חודשים בחיי משפחת נולן. הספר מכסה את השנים 1900–1917 בחיי המשפחה, ובעיקר בחיי הבת פראנסי, בעוד שהסרט מתאר אותה בשנת 1912 כשהייתה נערה כבת 13.

הספר עובד למחזמר שהועלה 250 פעם בברודוויי ב-1951, וכן עובד לסרט טלוויזיה בשנת 1974.

ג'יימס דאן זכה בפרס אוסקר לשחקן המשנה הטוב ביותר עבור תפקידו בסרט. הסרט היה מועמד לפרס אוסקר לתסריט המעובד הטוב ביותר. פגי אן גארנר זכתה עבור הופעתה בסרט ב"פרס האקדמיה לשחקנים צעירים" (פרס שחולק בשנים 1935–1960 לשחקנים שגילם פחות מ-18).

ב-2010 נבחר הסרט לשימור בארכיון הסרטים הלאומי של ארצות הברית של ספריית הקונגרס על "היותו בעל ערך תרבותי, היסטורי או אסתטי".

==תקציר העלילה==
קייטי נולן (דורותי מקגוויר) היא אישה קשת יום ומרת נפש המפרנסת בקושי את משפחתה. הם גרים בדירה שכורה ברובע ויליאמסבורג והיא מתפרנסת מניקוי חדר המדרגות בבנין בו הם גרים וממכירת גרוטאות תמורת פרוטות.

ג'ון נולן (ג'יימס דאן) הוא אבי המשפחה, מתפרנס בקושי מהיותו מלצר מזמר ואת רוב הכסף שהוא מרוויח הוא מוציא על שתיית אלכוהול. כשהוא מגיע הביתה הוא נחמד אליהם והם אוהבים אותו יותר מאימם המומרמרת והקפדנית.

פראנסי נולן (פגי אן גארנר) בת 13 היא הבת הבכורה. אוהבת לקרא ולחבר סיפורים פרי דמיונה הפורה. אביה מעריץ אותה וקורא לה "פרימדונה". כאשר היא רוצה לעבור לבית ספר טוב יותר שלא באזור מגוריה הוא מזייף למענה את כתובת מגוריה בבקשת הקבלה.

קורנליוס "נילי" נולן (טד דונלדסון) בן 12, אחיה של פראנסי

דודה סיסי (ג'ואן בלונדל) אחותה המבוגרת של קייטי. הייתה נשואה 3 פעמים לגברים בשם ביל ועתה מאוהבת בגבר בשם סטיב. היא מתחברת לילדים למורת רוחה של קייטי שרוצה להרחיק את ההשפעות הרעות שלה מהם. לבסוף היא מתחתנת עם סטיב ויולדת בן.

הקצין מקשיין (לויד נולן), שוטר המקוף באזור, מכיר את המשפחה ופעם אחת מחזיר את ג'ון נולן השיכור לדירה, הוא מחבב את המשפחה ובעיקר את קייטי.

המצב הכלכלי של המשפחה מידרדר והם נאלצים לעבור לדירה קטנה יותר באותו הבית. הם חוגגים בדירה חג מולד וקייטי מגלה לג'ון שהיא בהריון, ופראנסי תצטרף כנראה לעזוב את הלימודים כדי לעזור לכלכלת המשפחה. כששומע זאת ג'ון הוא יוצא החוצה בליל שלג למצוא עבודה ולא חוזר. כעבור שבוע מביא השוטר מקשיין את הבשורה הרעה שהוא מת לאחר שנפל ברחוב משתיית אלכוהול ולקה בדלקת ריאות.

קייטי נאלצת ללדת בבית כי אין באפשרותה לממן אשפוז בבית חולים ויולדת תינוקת בשם לורי. פראנסי מסיימת את בית הספר והשוטר מקשיין מבקש את ידה של קייטי, מבטיח לילדים כי יהיה אבא טוב ויאמץ את לורי.

הילדים מתבוננים בעץ האילנתה הבלוטית שצומח מול חלונם וממשיך לגדול לאחר שעבר גיזום רחב של ענפיו כמו שאביהם הבטיח להם.

==קישורים חיצוניים==

קטגוריה:ערכים שבהם תבנית בריטניקה אינה מתאימה
קטגוריה:סרטי 1945
קטגוריה:סרטים באנגלית
קטגוריה:סרטי שחור-לבן אמריקאיים
קטגוריה:סרטי פוקס המאה ה-20
קטגוריה:סרטי דרמה אמריקאיים
קטגוריה:ניו יורק בקולנוע
קטגוריה:סרטים מבוססי ספרים
קטגוריה:סרטים בשימור ספריית הקונגרס
קטגוריה:סרטים על משפחות
קטגוריה:סרטי ילדים
קטגוריה:סרטים על אלכוהוליזם
עונת 1927/1928 בפוטבול ליג

עונת 1927/1928 הייתה העונה ה-36 של הפוטבול ליג שהיא הייתה הליגה האנגלית הבכירה בכדורגל. העונה החלה ב-27 באוגוסט 1927 והסתיימה ב-5 במאי 1928. בעונה זו התחרויות התקיימו בליגה הבכירה, בליגת משנה ובדיוויזיון השלישי שחולק ל-2 מחלקות.

הליגה הבכירה כללה 22 קבוצות. מידלסברו ופורטסמות' (בפעם הראשונה בתולדות המועדון) היו הקבוצות שעלו מליגת משנה.

עבור הניצחון הוענקו שתי נקודות ונקודה עבור תוצאת תיקו. במידה וכמה קבוצות זכו באותו מספר נקודות, הקבוצה עם יתרון ביחס שערים דורגה במקום גבוה יותר. שיטה זו הייתה בתוקף עד לעונת 1976/1977.

אברטון זכתה באליפות בפעם השלישית בתולדות המועדון.

בסוף העונה לליגת משנה ירדו טוטנהאם הוטספר ומידלסברו. במקומן לליגה הבכירה עלו מנצ'סטר סיטי ולידס יונייטד.

==כדורגלנים מצטיינים==
דיקסי דין מאברטון כבש 60 שערים וזכה בתואר מלך השערים. שיא כיבושים זה לא נשבר עד היום. 
 
==טבלת הליגה==
{| class="wikitable" style="text-align:center"
!מיקום
!קבוצה
!משחקים
!ניצחונות
!תיקו
!הפסדים
!width=20|שערי זכות
!width=20|שערי חובה
!width=20|יחס שערים
!width=20|הפרש שערים
!width=20|נקודות
|הערות
|- bgcolor="#FFFF00"
|1||אברטון||42||20||13||9||102||66||1.545||36||53 ||זכייה בליגה
|-
|2||האדרספילד טאון||42||22||7||13||91||68||1.338||23||51
|-
|3||לסטר סיטי||42||18||12||12||96||72||1.333||24||48
|-
|4||דרבי קאונטי||42||17||10||15||96||83||1.157||13||44
|-
|5||ברי||42||20||4||18||80||80||1.000||0||44
|-
|6||קארדיף סיטי||42||17||10||15||70||80||0.875||10-||44
|-
|7||בולטון וונדררס||42||16||11||15||81||66||1.227||15||43
|-
|8||אסטון וילה||42||17||9||16||78||73||1.068||5||43
|-
|9||ניוקאסל יונייטד||42||15||13||14||79||81||0.975||2-||43
|-
|10||ארסנל||42||13||15||14||82||86||0.953||4-||41
|-
|11||ברמינגהאם סיטי||42||13||15||14||70||75||0.933||5-||41
|- bgcolor=#99BADD 
|12||בלקברן רוברס||42||16||9||17||66||78||0.846||12-||41||זכייה בגביע האנגלי
|-
|13||שפילד יונייטד||42||15||10||17||79||86||0.919||7-||40
|-
|14||ונסדיי||42||13||13||16||81||78||1.038||3-||39
|-
|15||סנדרלנד||42||15||9||18||74||76||0.974||2-||39
|-
|16||ליברפול||42||13||13||16||84||87||0.966||3-||39
|-
|17||וסטהאם יונייטד||42||14||11||17||81||88||0.920||7-||39
|-
|18||מנצ'סטר יונייטד||42||16||7||19||72||80||0.900||8-||39
|-
|19||ברנלי||42||16||7||19||82||98||0.837||16-||39
|-
|20||פורטסמות'||42||16||7||19||66||90||0.733||24-||39
|- bgcolor=#F08080 
|21||טוטנהאם הוטספר||42||15||8||19||74||86||0.860||12-||38||ירדה ליגה
|- bgcolor=#F08080 
|22||מידלסברו||42||11||15||16||81||88||0.920|| 7-||37||ירדה ליגה
|}

==קישורים חיצוניים==
* [http://www.rsssf.com/engpaul/FLA/1927-28.html נתונים מפורטים מאתר rsssf]

קטגוריה:תחרויות כדורגל ב-1927
קטגוריה:תחרויות כדורגל ב-1928
קטגוריה:עונות בפוטבול ליג
קטגוריה:1927 בממלכה המאוחדת
קטגוריה:1928 בממלכה המאוחדת
עונת 1928/1929 בפוטבול ליג

עונת 1928/1929 הייתה העונה ה-37 של הפוטבול ליג שהיא הייתה הליגה האנגלית הבכירה בכדורגל. העונה החלה ב-25 באוגוסט 1928 והסתיימה ב-4 במאי 1929. בעונה זו התחרויות התקיימו בליגה הבכירה, בליגת משנה ובדיוויזיון השלישי שחולק ל-2 מחלקות.

הליגה הבכירה כללה 22 קבוצות. מנצ'סטר סיטי ולידס יונייטד היו הקבוצות שעלו מליגת משנה.

עבור הניצחון הוענקו שתי נקודות ונקודה עבור תוצאת תיקו. במידה וכמה קבוצות זכו באותו מספר נקודות, הקבוצה עם יתרון ביחס שערים דורגה במקום גבוה יותר. שיטה זו הייתה בתוקף עד לעונת 1976/1977.

ונסדיי זכתה באליפות בפעם השלישית בתולדות המועדון.

בסוף העונה לליגת משנה ירדו ברי וקארדיף סיטי. במקומן לליגה הבכירה עלו מידלסבורו וגרימסבי טאון.

==כדורגלנים מצטיינים==
דייב הלידיי מסנדרלנד כבש 43 שערים וזכה בתואר מלך השערים. שיא כיבושים זה לא נשבר עד היום. 
 
==טבלת הליגה==
{| class="wikitable" style="text-align:center"
!מיקום
!קבוצה
!משחקים
!ניצחונות
!תיקו
!הפסדים
!width=20|שערי זכות
!width=20|שערי חובה
!width=20|יחס שערים
!width=20|הפרש שערים
!width=20|נקודות
|הערות
|- bgcolor="#FFFF00"
|1||ונסדיי||42||21||10||11||86||62||1.387||24||52 ||זכייה בליגה
|-
|2||לסטר סיטי||42||21||9||12||96||67||1.433||29||51
|-
|3||אסטון וילה||42||23||4||15||98||81||1.210||17||50
|-
|4||סנדרלנד||42||20||7||15||93||75||1.240||18||47
|-
|5||ליברפול||42||17||12||13||90||64||1.406||26||46
|-
|6||דרבי קאונטי||42||18||10||14||86||71||1.211||15||46
|-
|7||בלקברן רוברס||42||17||11||14||72||63||1.143||9||45
|-
|8||מנצ'סטר סיטי||42||18||9||15||95||86||1.105||9 ||45
|-
|9||ארסנל||42||16||13||13||77||72||1.069||5||45
|-
|10||ניוקאסל יונייטד||42||19||6||17||70||72||0.972||2-||44
|-
|11||שפילד יונייטד||42||15||11||16||86||85||1.012||1||41
|-
|12||מנצ'סטר יונייטד||42||14||13||15||66||76||0.868||10-||41
|-
|13||לידס יונייטד||42||16||9||17||71||84||0.845||13-||41
|-
|14||בולטון וונדררס||42||14||12||16||73||80||0.912||7-||40
|- bgcolor=#99BADD 
|15||ברמינגהאם סיטי||42||15||10||17||68||77||0.883||9-||40||זכייה בגביע האנגלי
|-
|16||האדרספילד טאון||42||14||11||17||70||61||1.148||9||39
|-
|17||וסטהאם יונייטד||42||15||9||18||86||96||0.896||10-||39
|-
|18||אברטון||42||17||4||21||63||75||0.840||12-||38
|-
|19||ברנלי||42||15||8||19||81||103||0.786||22-||38
|-
|20||פורטסמות'||42||15||6||21||56||80||0.700||24-||36
|- bgcolor=#F08080 
|21||ברי||42||12||7||23||62||99||0.626||37-||31||ירדה ליגה
|- bgcolor=#F08080 
|22||קארדיף סיטי||42||8||13||21||43||59||0.729||16-||29||ירדה ליגה
|}

==קישורים חיצוניים==
* [http://www.rsssf.com/engpaul/FLA/1928-29.html נתונים מפורטים מאתר rsssf]

קטגוריה:תחרויות כדורגל ב-1928
קטגוריה:תחרויות כדורגל ב-1929
קטגוריה:עונות בפוטבול ליג
קטגוריה:1928 בממלכה המאוחדת
קטגוריה:1929 בממלכה המאוחדת
רנו 10

רנו 10 היא מכונית משפחתית קטנה, בעלת 4 דלתות, מתוצרת יצרנית הרכב הצרפתית רנו אשר יוצרה בין השנים 1965–1971. דגם "רנו 10" התבסס על דגם רנו R8, והחליף את דגם הדופין. 

במהלך שנות הייצור, יוצרו כ-690,000 יחידות.

מנועי דגם ה"רנו 10" הורכבו ברישיון בדגמי דאף 66 ההולנדית (מנועי 1,289 סמ"ק).

רנו 10, שנת 1969

== תמונות ==
<gallery>
קובץ:1969 Renault 10 sedan (2015-11-11) 02.jpg|רנו 10, שנת 1969
קובץ:1969 Renault 10 S sedan (19290401153).jpg|רנו 10, שנת 1969
קובץ:Renault 10 - 1100 - Flickr - mick - Lumix.jpg| רנו 10, מנוע 1,100
קובץ:Renault R 10 Major 2009.jpg| רנו 10 דגם Major
</gallery>

==קישורים חיצוניים==

* [https://www.youtube.com/watch?v=ZjKMIuO2IXM רנו 10 מייג'ור ] (4:44 דקות) יו-טיוב

קטגוריה:מכוניות משפחתיות
קטגוריה:מכוניות מנוע אחורי
10
קטגוריה:דגמי מכוניות שהושקו ב-1965
קטגוריה:מכוניות צרפתיות
קטגוריה:כלי רכב המורכבים בבולגריה
ראובן וירובניק

ראובן וירובניק (12 בינואר 1949 - 15 באפריל 2017) היה שופט כדורסל ישראלי, ששפט גם במשחקי כדורסל באירופה. כיהן כיו"ר איגוד השופטים ויו"ר הוועדה המקצועית של איגוד השופטים.

==ביוגרפיה==
במהלך קריירת השיפוט שפט במספר משחקי כדורסל בעלי חשיבות רבה, בהם:
* ב-16 באפריל 1992 שפט בגמר גביע אירופה לאלופות בכדורסל, בין פרטיזן בלגרד לחובנטוד בדלונה באבדי איפקצ'י ארנה באיסטנבול לעיני 9,500 צופים.
* שפט במשחק הגמר של הפיינל פור בפריז ב-1996, בין פנאתינייקוס לברצלונה.
* שפט בגמר אליפות העולם ב-1998 בין רוסיה ליוגוסלביה.

במקביל לקריית השיפוט עבד בחברת אל על במשך 44 שנים.
בשנת 1999 מונה לסמנכ"ל משאבי אנוש, תפקיד ממנו פרש בפברואר 2014.

נפטר ב-15 באפריל 2017 בגיל 68 לאחר מאבק במחלה קשה. הובא למנוחות בבית העלמין סגולה שבפתח תקווה. בהלווייתו השתתפו חברת הכנסת איילת נחמיאס-ורבין, שעבדה עמו באל על, פיני גרשון, אריק שיבק, ארז אדלשטיין ועמיתים נוספים מעולם הכדורסל.

==הערות שוליים==

קטגוריה:שופטי כדורסל ישראלים
קטגוריה:עובדי אל על
קטגוריה:ישראל: כדורסל
קטגוריה:אישים הקבורים בבית הקברות סגולה
קטגוריה:ישראלים שנולדו ב-1949
קטגוריה:ישראלים שנפטרו ב-2017
רנו 3

רנו 3 (בצרפתית: Renault 3) היא מכונית סופר מיני, 5 דלתות, האצ'בק, מתוצרת יצרנית הרכב ההצרפתית רנו אשר יוצרה בין השנים 1961-1962.

רנו 3 היא למעשה גרסה זולה של דגם רנו 4.

סך הכול יוצרו 2,526 יחידות רנו 3.

== תמונות ==
<gallery>
RenaultR3.jpg| רנו 3
1961-1962 Renault 3 (8556547377).jpg| רנו 3
</gallery>

==קישורים חיצוניים==

==הערות שוליים==

קטגוריה:מכוניות סופרמיני
3
קטגוריה:דגמי מכוניות שהושקו ב-1961
קטגוריה:מכוניות צרפתיות
קטגוריה:כלי רכב המורכבים בבולגריה
לורנס ניקולסון

לורנס "לארי" ד. ניקולסון (באנגלית: Lawrence "Larry" D. Nicholson; נולד ב-29 ביוני 1956) הוא קצין בדימוס בדרגת לוטננט גנרל בחיל הנחתים של ארצות הברית.

==ביוגרפיה==
ניקולסון נולד בטורונטו שבקנדה. ב-1979 סיים לימודיו במכללה הצבאית של קרוליינה הדרומית ("סיטאדל"). את הלימודים עשה במסגרת תוכנית הכשרת קציני המילואים של חיל הנחתים.

שירת כמפקד מחלקה בגדוד השלישי של דיוויזיית הנחתים הראשונה, כקצין גיוס של חיל הנחתים ומפקד מחלקה בבית הספר לקצינים של המארינס. פיקד על פלוגה רובאית בגדוד השלישי של רגימנט הנחתים השביעי ועל פלוגה בגדוד הראשון של רגימנט הנחתים התשיעי. בשנים 1990–1993 הדריך באקדמיה הימית של ארצות הברית ולאחר מכן יצא ללימודים במכללה לפיקוד ומטה של צבא ארצות הברית והשלים תואר שני. ב-1994 הוצב בירושלים כחלק מכוח המשקיפים של UNTSO. בשנים 1995–1997 שירת כסגן מפקד גדוד הסיור הממוכן השני של דיוויזיית הנחתים השנייה ובשנים 1997–1999 שימש קצין אג"ם של הדיוויזיה.

ב-1999 מונה למפקד הגדוד השני ברגימנט הנחתים השני. התקופת פיקודו נשלח הגדוד לאזור קוסובו כחלק מיחידת המשלוח ה-26 של הנחתים. ב-2001 מונה לסגן מפקד רגימנט הנחתים השני. למד במכללת ההגנה של נאט"ו ברומא ושירת כקצין תכנון במטה נאט"ו בבריסל.

ביולי 2004 מונה לקצין אג"ם של דיוויזיית הנחתים הראשונה שהוצבה ברמאדי שבעיראק. ב-14 בספטמבר 2004 מונה למפקד רגימנט הנחתים הראשון שהוצב בפלוג'ה, באותו היום נפגע מפצצת מרגמה שהרגה את קצין הקשר שלו. ניקולסון נפצע באורח קשה ופונה לגרמניה ולאחר מכן למרכז הרפואי הלאומי של הצי במרילנד. לאחר מספר ניתוחים ותקופת שיקום חזר בסוף השנה לשירות בעיראק. ביולי 2005 מונה למפקד רגימנט הנחתים החמישי שהוצב בפלוג'ה בשנים 2006–2007. במהלך הלחימה בעיראק נהרגו 221 מחיילי הרגימנט ונספחיו. על פועלו עוטר ניקולסון באות לגיון ההצטיינות עם סימון V לאומץ לב.

לאחר שהועלה לדרגת בריגדיר גנרל מונה לסגן מפקד פיקוד פיתוח הלוחמה של הנחתים בבסיס קוונטיקו. פיקד על חטיבת המשלוח השנייה של הנחתים שהוצבה במחוז הלמנד באפגניסטן. שימש עוזרו הצבאי הבכיר של סגן מזכיר ההגנה של ארצות הברית וקצין אג"ם של כוח הסיוע הביטחוני הבינלאומי באפגניסטן.

ביוני 2013 מונה למפקד דיוויזיית הנחתים הראשונה, וב-11 בספטמבר 2015 הועלה לדרגת לוטננט גנרל ומונה למפקד כוח המשלוח השלישי של חיל הנחתים שמפקדתו באוקינאווה שביפן. הוא שירת בתפקיד עד אוגוסט 2018.

לורנס נשוי לדבי. שניים מבניו שירתו בחיל הנחתים, ואף היו תחת פיקודו בעיראק ובאפגניסטן.
==קישורים חיצוניים==

* [http://www.iiimef.marines.mil/About/Leaders/Commanding-General/ ביוגרפיה] באתר חיל הנחתים

==הערות שוליים==

קטגוריה:גנרלים בחיל הנחתים של ארצות הברית
קטגוריה:אמריקאים מעוטרי אות לגיון ההצטיינות
קטגוריה:מעוטרי לב הארגמן
קטגוריה:אנשי הכוחות המזוינים של ארצות הברית במלחמת אפגניסטן
קטגוריה:מפקדי דיוויזיית הנחתים הראשונה
קטגוריה:אמריקאים שנולדו ב-1956
ילדי בית העץ (מיזם מוזיקלי)

ילדי בית העץ הוא מיזם מוזיקלי לילדים, במסגרתו מבצעים אמנים ישראלים רבים שירים שנכתבו על ידי סופר הילדים ואיש החינוך רן כהן אהרונוב, כאשר על הלחנים והעיבוד המוזיקלי מופקד אחיו יאיא כהן אהרונוב.

== ילדי בית העץ ==
הדיסק הראשון במיזם יצא בשנת 2015, ביחד עם איילה אינגדשט, גלעד בן ליש, ניר מנצור, אלון רדעי ויקיר ששון, שמהווים את להקת הבסיס, זאת שגם מופיעה בהופעות המיזם.

בשירה באלבום השתתפו: אברהם טל, איילה אינגדשט, הדג נחש (אשר גם מנגנים בשירים), מוקי, קרולינה ורעות יהודאי.

האלבום זכה במעמד "אלבום זהב".

=== רשימת שירים ===

== ילדי בית העץ 2 ==

"ילדי בית העץ 2" יצא ב-2016 וכולל 19 שירים בדיסק כפול.

באלבום השתתפו: שלומי שבן, קפה שחור חזק, איילה אינגדשט, גלעד בן ליש, חנן בן ארי, יאיא, התקווה 6, מוש בן ארי, מארינה מקסימיליאן, סיון טלמור, הדג נחש, גיא מזיג, נצ'י נצ', אניה בוקשטיין, נגה ארז, אקו ורעות יהודאי.

באלבום הופיעו השירים: "יומולדת", "צרות של עשירים", "אבא בלאגן", "חצי אחותי", "מלך הכיתה", "רוצה להיות ראש הממשלה" ועוד.

== ילדי בית העץ 3 ==

ב-12 בדצמבר 2017 יצא האלבום השלישי בשם "ילדי בית העץ 3", האלבום מכיל 18 שירים וגם הוא בדיסק כפול.

באלבום השתתפו האומנים האורחים הבאים: הדג נחש, קרולינה, גיא מזיג, אלון עדר, גיא ויהל, עידן עמדי, מירי מסיקה ויעל דקלבאום.

== ילדי בית העץ 4 ==
ב-15 בדצמבר 2019 יצא האלבום הרביעי בשם "ילדי בית העץ 4", האלבום מכיל 18 שירים וגם הוא בדיסק כפול.

באלבום השתתפו האומנים האורחים הבאים: איילה אינגדשט, אלון רדעי, גלעד בן ליש, דנה ברגר, הראל סקעת, יאיא כהן אהרונוב, נסרין קדרי, עלמה זהר, פלד ועידן רייכל.

== סדרת טלוויזיה, הצגה ומופעים ==
לאחר צאת האלבום השני יצאה למיזם סדרה בטלוויזיה החינוכית הישראלית בת 30 פרקים (כל השירים משני האלבומים) ושמה כשם המיזם: "ילדי בית העץ". בסוף שנת 2017, יצאה בחינוכית עונה שנייה לתוכנית שגם בה 30 פרקים, והעונה השלישית שודרה בכאן חינוכית, וגם היא 30 פרקים. העונות 4–5 היו 20 פרקים, עונה שישית הייתה 15 פרקים ופרק ספיישל, והעונה השביעית 16 פרקים ופרק ספיישל.

בנוסף המיזם עובד להצגה בתיאטרון המדיטק.

ההרכב של "ילדי בית העץ" מופיע במופע מוזיקלי בבמות רבות ברחבי הארץ.

== קישורים חיצוניים ==
* 
*[https://www.kan.org.il/program/?catid=1296 ילדי בית העץ, כל הפרקים של עונות 1 ו-2], כאן חינוכית באתר כאן תאגיד השידור הישראלי

== הערות שוליים ==

קטגוריה:אלבומי 2015
קטגוריה:אלבומי 2016
קטגוריה:אלבומי 2017
קטגוריה:אלבומי 2019
קטגוריה:אלבומים בעברית
קטגוריה:אלבומי זהב בישראל
קטגוריה:אלבומי מוזיקה לילדים
קטגוריה:אלבומי חברת התו השמיני
מודול יוצר

באלגברה, מודול יוצר (generator module) הוא מודול בו סכומי פונקציונלים מהמרחב הדואלי יוצרים את כל חוג הבסיס. מודול פרו-יוצר (progenerator module) הוא מודל יוצר, פרויקטיבי ונוצר סופית. למודולים המקיימים תכונות אלו תפקיד מבני בתורת המודולים, והם מהווים עזר באפיון מושגים שונים באלגברה: בעזרתם ניתן לאפיין באופן מבני את שקילות מוריטה; הם מהווים חלק מהגדרת איברים טריוויאליים בחבורת בראואר של חוגים.

==הגדרה==
יהי <math>R</math> חוג, ויהי <math>P</math> מודול מעל החוג. נסמן ב-<math>P^*</math> את ההמרחב הדואלי של <math>P</math>, כלומר אוסף ההומומורפיזם
מהמודול אל חוג הבסיס. אידיאל העקבה (trace ideal) של <math>P</math> מוגדר כך:
<center>
<math>\operatorname{tr}(P)=\sum_{f\in P^*}{f(P)} = \left\{\sum{f_i(p_i) : f_i \in P^*, p_i \in P}\right\}</math>
</center>
כלומר, הוא מכיל סכומי פעולות של פונקציונלים על החוג. בדיקה ישירה מראה שזהו אכן אידיאל דו צדדי של <math>R</math> (נובע בין השאר מכך ש-<math>P^*</math> מודול ימני מעל <math>R</math>). המודול <math>P</math> נקרא יוצר יוצר אם אידיאל זה שווה לכל החוג: <math>\operatorname{tr}(P)=R</math> (או בשקילות, <math>1 \in \operatorname{tr}(P)</math>). המודול נקרא פרו-יוצר אם הוא בנוסף פרויקטיבי ונוצר סופית מעל <math>R</math>.

==תכונות==
להלן מספר תכונות שקולות להיותו של מודול יוצר:
# הפונקטור <math>P \mapsto \operatorname{Hom}_R(P,-)</math> הוא נאמן. בפרט, נובע שהתכונה ניתנת לאפיון באופן קטגורי, ולכן נשמרת בין אובייקטים שקולים קטגורית.
# <math>R</math> הוא מחובר ישר ב-<math>P^n</math>.
# <math>R</math> הוא מחובר ישר ב-<math>\oplus P</math>.
# כל <math>R</math>-מודול הוא תמונה של ב-<math>\oplus P</math>.

אזומיה הוכיח כי מודול מעל חוג קומוטטיבי שהוא פרויקטיבי ונוצר סופית הוא יוצר (ולכן פרו-יוצר) אם ורק אם הוא נאמן. בפרט, נובע כי כאשר חוג הבסיס קומוטטיבי ואין לא אידמפוטנטים פרט ל-0 ו-1, כל מודול פרויקטיבי ונוצר סופית הוא פרו-יוצר. בנוסף, עבור מודול פרויקטיבי ונוצר סופית מתקיים <math>\operatorname{tr}(P) \oplus \operatorname{Ann}(P) = R</math>, כאשר <math>\operatorname{Ann}</math> הוא המאפס של המודול.

==שקילות מוריטה==

למודולים יוצרים ישנו קשר חשוב לשקילות מוריטה של חוגים - שני חוגים הם שקולים מוריטה אם ורק אם יש שקילות קטגורית בין המודולים הימניים שלהם. מסתבר שתנאי זה שקול לתנאי מבני על החוגים - משפטי מוריטה קובעים כי חוגים הם שקולים מוריטה אם ורק אם אחד מהם הוא חוג אנדומורפיזמים מעל מודול פרו-יוצר של השני. שקילות זו מוכחת על ידי בניית Morita context לכל מודול פרו-יוצר.

==ראו גם==
* שקילות מוריטה

==לקריאה נוספת==
<div class="mw-content-ltr">
* T. Lam, Lectures on Modules and Rings, 1998
* Demeyer and Ingraham, Separable Algebras over Commutative Rings, 1970.
</div>

קטגוריה:תורת המודולים
אמיל יוליוס גומבל

אמיל יוליוס גומבל (בגרמנית: Emil Julius Gumbel; 18 ביולי 1891 – 10 בספטמבר 1966) היה סטטיסטיקאי ופעיל פוליטי יהודי-גרמני אמריקאי.

==קורות חיים==
גומבל נולד במינכן, בן להרמן ופלורה גומבל. הוא למד באוניברסיטת מינכן, וקיבל תואר דוקטור ביולי 1914, על עבודה שכותרתה "Über die Interpolation des Bevölkerungsstandes", שנעשתה בהנחייתו של גאורג פון מאייר . שירת בצבא בתחילת מלחמת העולם הראשונה, ולאחר שהפך לפציפיסט השתחרר מהצבא באביב 1915. הצטרף ל"ליגה של המולדת החדשה", שבשנת 1922 שונה שמה להליגה הגרמנית לזכויות האדם . עד סוף המלחמה בשנת 1918 עבד במחלקת אחזקת המטוסים בשדה התעופה יוהניסטל בברלין, ולאחר מכן עבד בחברת טלפונקן בברלין. בשנת 1921 לימד בבית הספר למועצות העובדים של האיגוד המקצועי הגרמני בברלין ולמד פיזיקה. בשנת 1923 מונה למרצה לסטטיסטיקה מתמטית באוניברסיטת היידלברג, ובשנת 1930 מונה לפרופסור חבר.

בעקבות רצח חבר, השתתף במשפט שבו ראה כיצד השופט מתעלם מהראיות נגד האס אה. הוא החל לחקור רציחות פוליטיות דומות ופרסם זאת בשנת 1922 בספרו "ארבע שנים של רצח פוליטי" (בגרמנית: Vier Jahre politischer Mord), שבו פרסם פרטים על רציחות פוליטיות ומצא שבשנים 1919–1922 היו בגרמניה 376 רציחות פוליטיות, מהן 354 בידי אנשי הימין הפוליטי ורק 22 בידי אנשי השמאל. עם זאת, מערכת המשפט הגרמנית הפגינה סלחנות רבה כלפי הרוצחים מהימין הפוליטי, והחמירה עם הרוצחים מהשמאל הפוליטי. מסקנות ספרו אושרו במחקר שהזמין שר המשפטים של רפובליקת ויימאר, גוסטב רדברוך. ב-1924 עלתה דרישה לפטרו מהאוניברסיטה עקב פעילותו הפוליטית, אך ועדה בת שלושה חברים, בהם הפילוסוף קרל יספרס, המליצה לשר החינוך של רפובליקת באדן, וילי הלפאך , שלא לפטרו. ב-1928 פרסם ספר נוסף "גורמים לרצח פוליטי" וניסה ליצור קבוצה פוליטית נגד הנאציזם. בעקבות פעילותו זו פוטר ממשרתו בהיידלברג בשנת 1932.

ב-1932 עבר לצרפת, שם לימד בפריז ובליון. ב-1933 נשללה ממנו האזרחות הגרמנית. ב-1939 הוא ומשפחתו קיבלו אזרחות צרפתית. באוקטובר 1940, לאחר פלישת גרמניה לצרפת, נמלט בעזרת וריאן פריי (הוועד לסיוע לשעת חירום) דרך פורטוגל לארצות הברית. הוא לימד בבית הספר החדש למחקר חברתי ובשנת 1953 מונה לפרופסור באוניברסיטת קולומביה שם לימד עד למותו ב-1966.

לגומבל היה תפקיד מכריע בפיתוח תורת הערכים החריגים יחד עם לאונרד טיפט ורונלד פישר. ספרו "Statistics of Extremes" פורסם ב-1958. על שמו נקראת התפלגות גומבל .

ב-1930 נישא למארילואיז צ'טריץ, שהייתה אם לשני בנים מנישואיה הראשונים. היא הביאה אתה את בנה הצעיר, ואילו בנה הבכור נותר עם אביו. היא נפטרה בשנת 1952. 

אמיל יוליוס גומבל נפטר ב-10 בספטמבר 1966. כתביו הפוליטיים נשמרו בארכיון של מכון ליאו בק בניו יורק.

== לקריאה נוספת ==
<div class="mw-content-ltr">
* 
* 
</div>
== קישורים חיצוניים ==

* 
* 
* [https://www.lib.uchicago.edu/e/scrc/findingaids/view.php?eadid=ICU.SPCL.GUMBEL מסמכי אמיל יוליוס גמבל] בספריית אוניברסיטת שיקגו
* [http://digifindingaids.cjh.org/?pID=476388 אוסף אמיל גמבל] במכון ליאו בק ניו-יורק
* 

==הערות שוליים==

קטגוריה:אמריקאים ממוצא גרמני-יהודי
קטגוריה:מהגרים מגרמניה לארצות הברית
קטגוריה:זוכי מלגת גוגנהיים
קטגוריה:בוגרי אוניברסיטת מינכן
קטגוריה:סגל אוניברסיטת היידלברג
קטגוריה:סגל אוניברסיטת קולומביה
קטגוריה:סטטיסטיקאים יהודים אמריקאים
קטגוריה:אמריקאים שנולדו ב-1891
קטגוריה:גרמנים שנולדו ב-1891
קטגוריה:אמריקאים שנפטרו ב-1966
ג'וזף אוסטרמן

ג'וזף ל. אוסטרמן (באנגלית: Joseph L. Osterman) הוא קצין בדימוס בדרגת לוטננט גנרל בחיל הנחתים של ארצות הברית. פיקד על כוח המשלוח הראשון של חיל הנחתים.

==ביוגרפיה==
אוסטרמן נולד באדג'ווטר שבמרילנד, בן לאב ששירת כקצין בחיל הנחתים. ב-1982 סיים תואר ראשון בביולוגיה באוניברסיטת קולורדו אותו עשה במסגרת תוכנית הכשרת קציני המילואים של חיל הנחתים וצי ארצות הברית.

שירת כמפקד מחלקה רובאית ומפקד מחלקת מרגמות בגדוד הראשון של רגימנט הנחתים השביעי. שירת כסגן מפקד יחידת הנחתים על נושאת המטוסים "ג'ון פ. קנדי" ומפקד יחידת הנחתים על נושאת המטוסים "פורסטל". לאחר המשימות בים שימש מדריך בבית הספר לקצינים בבסיס קוונטיקו של הנחתים וכמדריך בקורס קציני חי"ר. 

פיקד על פלוגה בגדוד הראשון של רגימנט הנחתים השני ושימש קצין מבצעים של הגדוד. בתקופה זו השתתף בכוח ההתערבות של ארצות הברית והאו"ם בעקבות מלחמת האזרחים בסומליה ובכוח המשימה לסיוע הומניטרי לפליטים מקובה והאיטי. בתום לימודים במכללת המלחמה של הצי שימש בשנים 1996–1999 כמפקד לשכת הגיוס של חיל הנחתים באולבני. לאחר מכן למד במכללת המלחמה של צבא ארצות הברית. 

ביוני 2000 מונה למפקד הגדוד הראשון ברגימנט הנחתים השלישי שהוצב באוקינאווה והשתתף עמו ב"מבצע חירות מתמשכת". ב-2002 מונה למדריך וראש מטה בית הספר של נאט"ו באובראמרגאו שבגרמניה. ב-2004 מונה למפקד רגימנט הנחתים ה-25 והוצב עמו בעיראק מאפריל 2005 עד מרץ 2006. ביוני 2006 מונה למפקד בית הספר ללוחמה באוניברסיטת חיל הנחתים בקוונטיקו. בתפקידו הבאים שימש עוזר למפקד דיוויזיית הנחתים השנייה ועוזר למפקד דיוויזיית הנחתים הראשונה.

ממרץ 2010 עד מרץ 2011 פיקד על דיוויזיית הנחתים הראשונה בלחימתה באפגניסטן. ביוני 2011 מונה למפקד פיקוד הגיוס של חיל הנחתים. בדצמבר 2012 מונה לסגן ראש מטה כוח הסיוע הביטחוני הבינלאומי באפגניסטן. במרץ 2014 מונה לסגן מפקד פיקוד הפיתוח של חיל הנחתים בקוונטיקו. 

באוגוסט 2014 מונה למפקד פיקוד המבצעים המיוחדים של חיל הנחתים. באוגוסט 2016 קודם לדרגת לוטננט גנרל ומונה למשנה למפקד פיקוד המבצעים המיוחדים. באוגוסט 2018 מונה למפקד כוח המשלוח הראשון של הנחתים.

==קישורים חיצוניים==

* [https://www.imef.marines.mil/Leaders/I-MEF-Leaders/Article/873762/lt-gen-joseph-l-osterman/ ביוגרפיה] באתר חיל הנחתים
* [http://www.defensemedianetwork.com/stories/interview-with-maj-gen-joseph-l-osterman/ Interview With Maj. Gen. Joseph L. Osterman], defensemedianetwork.com, 13 ביוני 2016

==הערות שוליים==

קטגוריה:גנרלים בחיל הנחתים של ארצות הברית
קטגוריה:אמריקאים מעוטרי אות לגיון ההצטיינות
קטגוריה:מעוטרי כוכב הארד
קטגוריה:אנשי הכוחות המזוינים של ארצות הברית במלחמת אפגניסטן
קטגוריה:מפקדי דיוויזיית הנחתים הראשונה
קטגוריה:בוגרי אוניברסיטת קולורדו
קטגוריה:מלחמת המפרץ: אישים
קטגוריה:אמריקאים שנולדו ב-1960
יסכה

יִסְכָּה, היא דמות מקראית, בתו של הרן, ואחותם של מילכה (אשת נחור) ולוט.

==מקור שמה==
יסכה נזכרת בכל התנ"ך אך פעם אחת, ושמה הוא יחידאי במקרא.

בגמרא מובאים שני הסברים לשם "יסכה" המפרשים את השם כשורש ס-כ-ה (שמשמעו התבוננות) "יסכה... שסוכה ברוח הקודש ושהכל סוכין ביופיה. רש"י מביא פירוש נוסף "יסכה לשון נסיכות".
יש חוקרים מאוחרים המשערים כי שמה הוא מהשורש נ-ס-כ, שפירושו הריח אשר נודף מהשמן.

==זיהוי יסכה עם שרה==
יסכה נזכרת פעם אחת במקרא, והכתוב אינו שב ומזכיר את שמה. בתלמוד הבבלי וכן בתרגום יונתן בן עוזיאל מזהים את יסכה עם שרה. גם יוסף בן מתתיהו בספרו קדמוניות היהודים מזהה את יסכה עם שרה.

חוקר המקרא יונתן גרוסמן מציין כי הכתוב אינו מציין קשר משפחתי בין שרה ליסכה, ולכן הוא משער שיסכה נישאה לאיש אשר אינו ממשפחת נחור וסיפור זה אינו מוזכר במקרא. ייתכן כי מטרת אזכור יסכה היא ליצור תבנית משפחתית למילכה אחותה, ותוך כדי כך המחבר המקראי יוצר השוואה בין שרה למילכה. למילכה משפחה מרובת נפשות ואין אזכור להורי שרה ולמשפחתה.

==תפוצת השם==
השם "ג'סיקה", שהעניק ויליאם שייקספיר לדמות בתו של היהודי שיילוק במחזה "הסוחר מוונציה", הוא תרגום של "יסכה". המחזה השייקספירי הוא התיעוד המוקדם ביותר לשם זה, אם כי לא ברור אם שייקספיר טבע אותו, או שזהו עיוות קל של התעתיק שהיה מקובל עבור "יסכה" במהדורות אבודות של המקרא באנגלית. "ג'סיקה" הפך לפופולרי מאוד: בין היתר, בשנות השמונים והתשעים הוא היה השם הנפוץ ביותר לילדות בארצות הברית.

==הערות שוליים==

קטגוריה:אישים בספר בראשית
קטגוריה:נשים בתורה
קטגוריה:אברהם
טריגווי תורהלסון

טריגווי תורהלסון (באיסלנדית: Tryggvi Þórhallsson; 9 בפברואר 1889 – 31 ביולי 1935) היה ראש ממשלת איסלנד בין השנים 1927 – 1932.

==חייו==
טריגווי תורהלסון היה בנו של הבישוף תורהל ביירנסון. הוא למד תאולוגיה והוסמך ככומר ב-1913. הוא שימש ככומר בבורגרפירדי שבמערב איסלנד עד 1916, אז עבר לרייקיאוויק, שם התקבל למשרת פרופסור חבר לתאולוגיה באוניברסיטת איסלנד ובמשרה זו החזיק במשך עשר שנים. ב-1923 הוא נבחר לאלת'ינגי (הפרלמנט האיסלנדי) מטעם המפלגה הפרוגרסיבית.

ב-1927 הוא נבחר לתפקיד מנהיג המפלגה הפרוגרסיבית ולתפקיד ראש ממשלת איסלנד וכיהן בתפקיד עד 1932. ב-1931, טרם הוגשה נגד ממשלתו הצעת אי-אמון, הוא פיזר את האלת'ינגי. בבחירות שהתקיימו לאחר מכן זכתה המפלגה הפרוגרסיבית ב-35% מהקולות בלבד, אך הרכיבה ממשלה בראשותו של אאוסגייר אאוסגיירסון. ב-1934 פרש תורהלסון מהחיים הפוליטיים ושנה לאחר מכן מת.

==קישורים חיצוניים==

* [http://www.althingi.is/altext/cv/?nfaerslunr=582 מידע אודותיו מאתר האלת'ינגי (הפרלמנט האיסלנדי)] 

קטגוריה:ראשי ממשלת איסלנד
קטגוריה:ילידי 1889
קטגוריה:איסלנדים שנפטרו ב-1935
תרגום יונתן בן עוזיאל

תרגום יונתן בן עוזיאל הוא תרגום של ספרי הנביאים בתנ"ך, לשפה הארמית. 

התרגום כתוב בנוסח ארמית גלילית, ועל כן מעיד על מקום חיבורו – ארץ ישראל. אמנם, כנראה שהתרגום המשיך לעבור עריכה ועיבוד בבבל ובעקבות כך נכנסו אליו מילים וביטויים בארמית בבלית. החוקרים סבורים כי העריכה הסופית של הגרסה שבידינו הסתיימה בבבל במאה ה-7 לספירה; חכמי בבל אף כינו אותו "תרגום שלנו". רוב מהדורות הדפוס של ספרי הנביאים, בהן מהדורת מקראות גדולות, הדפיסו את תרגום יונתן בן עוזיאל לנביאים בצד כל עמוד.

התרגום מיוחס, על פי התלמוד, ליונתן בן עוזיאל, תלמידו של הלל הזקן, שקיבלו במסורת מהנביאים חגי, זכריה ומלאכי.

בשונה מתרגום אונקלוס, תרגום יונתן מרחיב מעט את התרגום והסגנון ומשלב לעיתים דברי אגדה (אם כי לא בצורה מורחבת כדוגמת תרגום התורה המיוחס ליונתן), אך גם הוא כאונקלוס מרחיק את ביטויי ההגשמה.

התרגום לנביאים ראשונים הוא יותר מילולי, ואילו בספרי נביאים אחרונים הוא נושא פן מדרשי.

==ראו גם==
* תרגום התורה המיוחס ליונתן

==קישורים חיצוניים==
* [https://daat.ac.il/he-il/tanach/parshanut_hamikra/full-text/yonatan/ תרגום יונתן בן עוזיאל לנביאים וכתובים באתר דעת]

==הערות שוליים==

קטגוריה:תרגומי המקרא לארמית
קטגוריה:יצירות יהודיות בארמית
קטגוריה:נביאים
התאחדות הכדורגל האוקראינית

התאחדות הכדורגל האוקראינית (באוקראינית: Федерація футболу України; ידועה גם כ"FFU") היא הגוף המנהל את הכדורגל באוקראינה. האיגוד מארגן את ליגת העל האוקראינית, מערכת ליגות הכדורגל במדינה, ואת הנבחרת הלאומית של אוקראינה. מקום מושבה בקייב והיא נוסדה ב-13 בדצמבר 1991. ההתאחדות חברה בפיפ"א משנת הקמתה וחברה באופ"א מאז 1991.

מטה ההתאחדות שוכן במבנה המכונה "בית הכדורגל" ונמצא במתחם מרכז הספורט הלאומי אולימפיסקי שבקייב.
==היסטוריה==
ב-6 במרץ 1991 ויקטור באניקוב פעל להקמת פדרציית כדורגל אוקראינית, כחלק מהתאחדות הכדורגל הסובייטית ובתחילה הייתה כפופה להתאחדות הסובייטית. לאחר הכרזת העצמאות האוקראינית ב-24 באוגוסט 1991 התאחדות הכדורגל האוקראינית החלה בהליכי היפרדות מעשיים ובתחילת ספטמבר 1991 הוחלט להקים מוסדות ניהול עצמאיים מההתאחדות הסובייטית ובאוקטובר ויקטור באניקוב נפגש עם נשיא אופ"א לנהארט יוהנסון שהבטיח את תמיכתו ובצירוף התאחדות הכדורגל האוקראינית לאופ"א.

ב-13 בדצמבר 1991 הוחלט על הקמת התאחדות כדורגל עצמאית. לנשיא הראשון של ההתאחדות נבחר ויקטור באניקוב. ההתאחדות הפכה לגוף הניהולי העיקרי של הכדורגל במדינה והייתה הגוף העיקרי האחראי לארגון יורו 2012 שאוקראינה אירחה יחד עם פולין.

==נשיאי התאחדות הכדורגל==
{|
|- valign="top"
|
{| class="wikitable"
! שם
! שנים בתפקיד
|- bgcolor="#EFEFEF"
| ויקטור באניקוב
| 13 בדצמבר 1991 - יולי 1996
|- bgcolor="#EFEFEF"
| ולרי פוסטובוייטנקו
| יולי 1996 - אוגוסט 2000
|- bgcolor="#EFEFEF"
| גריגורי סורקיס
| אוגוסט 2000 - ספטמבר 2012
|- bgcolor="#EFEFEF"
| אנטולי קונקוב
| ספטמבר 2012 - מרץ 2015
|- bgcolor="#EFEFEF"
| אנדריי פאבלקו
| מרץ 2015 - ינואר 2024
|- bgcolor="#EFEFEF"
| אנדריי שבצ'נקו
| ינואר 2024 -
|}
|}
== גלריה ==
<gallery>
קובץ:Logo of Football Federation of Ukraine.svg|סמל ההתאחדות בשנים 1992–2016.
Logo Fédération Ukraine Football 2016.svg|סמל הנבחרת מאז 2016
</gallery>
== ראו גם ==

* ליגת העל האוקראינית
* הגביע האוקראיני
* הסופר קאפ האוקראיני
* יורו 2012

==קישורים חיצוניים==
* 

כדורגל
אוקראינה
קטגוריה:אוקראינה: כדורגל
אשר רוזנבלום

אשר רוזנבלום (פברואר 1918 – מרץ 2002) היה משפטן וסוחר יודאיקה, אשר שימש בשנים 1950–1952 מנכ"ל משרד הפנים מטעם הפועל המזרחי.

==ביוגרפיה==
אשר רוזנבלום נולד בד' באדר ה'תרע"ח (1918). בשנת 1933 עלה לארץ ישראל מבריסק עם משפחתו. הוא התגורר בשכונת שיינקין ועבד כדוור בדואר המנדטורי. לאחר מכן סיים לימודי תיכון, למד מדעי הרוח באוניברסיטה העברית ועריכת דין בבית הספר המנדטורי למשפטים. בשנת 1945 הוסמך כעורך דין. במקביל היה פעיל בתנועת הפועל המזרחי. בשנת 1940 היה מזכיר איגוד הפקידים של סניף הפועל המזרחי בירושלים. בשנת 1941 היה חבר הסיעה המרכזית "תורה ועבודה". בשנת 1949 היה חבר סיעת "אל המקור".

עם קום מדינת ישראל, מונה למנהל האגף לנפגעי רכוש במשרד לנפגעי המלחמה, שבראשו עמד הרב יהודה לייב פישמן מימון ומנכ"לו היה יצחק רפאל. באוקטובר 1948 החליף רוזנבלום את רפאל, שעבר לסוכנות היהודית. במאי 1949 עבר לכהן כמנכ"ל משרד הפנים, תחת שר הפנים משה שפירא. ביוני 1952 התפטר מתפקיד מנכ"ל משרד הפנים. בפרסום במעריב נטען שהתפטר מסיבות אישיות. לעומת זאת, שלמה נקדימון טען לאחר שנים בעיתון חרות שהוא התפטר בגלל חילוקי דעות עם השר. באוגוסט 1952, בבחירות לוועידת הפועל המזרחי, היה מאנשי הסיעה המאוחדת של יצחק רפאל ואליהו-משה גנחובסקי.

בשנות ה-50 היה חבר הוועד הפועל של הפועל המזרחי. 
בשנת 1960, מונה על ידי מפא"י לוועדת הבחירות של הרבנות הראשית, בניגוד לעמדת ראשי מפלגתו. בעקבות זאת הוא סולק מהמפד"ל.

כעורך דין, ייצג נאשמים בעבירות כלכליות שונות, בהם יהודה שפיגל, שנאשם בקבלת שוחד בפרשת תל גיבורים.

בשנות ה-60 כיהן בהנהלה של כתב העת אמות. בשנות ה-70 כיהן בוועדת הרכישות של מוזיאון תל אביב לאמנות.

נשא לאשה את נחמה, בתו של הרב יצחק יעקב וכטפויגל. נולדו להם שלושה בנים, שאחד מהם הוא אדם ברוך.

נפטר בח' בניסן ה'תשס"ב (2002).

==הערות שוליים==

קטגוריה:אנשי העלייה החמישית
קטגוריה:בוגרי האוניברסיטה העברית בירושלים
קטגוריה:בוגרי בית הספר המנדטורי למשפטים
קטגוריה:פעילי הפועל המזרחי
קטגוריה:עורכי דין ישראלים במאה ה-20
קטגוריה:מנכ"לי משרד הפנים
קטגוריה:ישראלים שנולדו ב-1918
קטגוריה:ישראלים שנפטרו ב-2002
התאחדות הכדורסל האוקראינית

התאחדות הכדורסל האוקראינית (באוקראינית: ФБУ - Федерація баскетболу України) היא ארגון הספורט הבכיר באוקראינה האחראי לניהול ליגות הכדורסל באוקראינה ונבחרת אוקראינה בכדורסל. ההתאחדות הוקמה ב-28 בפברואר 1992.

ההתאחדות מנהלת את ליגת העל האוקראינית בכדורסל ומהווה למרכז הספורטיבי, הטכני והשיפוטי בתחום הכדורסל באוקראינה. נשיא ההתאחדות הוא המדינאי מיכאילו ברודסקי.

סמל התאחדות הכדורסל האוקראינית בשנים 1992 - 2015

==ראו גם==
*הסופרליגה האוקראינית בכדורסל
*הגביע האוקראיני בכדורסל
*נבחרת אוקראינה בכדורסל

==קישורים חיצוניים==

* 

כדורסל
קטגוריה:אוקראינה: כדורסל
קטגוריה:התאחדויות כדורסל
התאחדות ההוקי קרח האוקראינית

התאחדות ההוקי קרח האוקראינית (ברוסית: Федерація хокею України, ФХУ) היא הארגון המנהל את ההוקי קרח באוקראינה ומייצגת את האינטרסים האוקראיניים בתחום ההוקי בפני פדרציית ההוקי קרח הבינלאומית.
==היסטוריה==
התאחדות ההוקי קרח האוקראינית הוקמה לראשונה כהתאחדות ההוקי קרח של אוקראינה הסובייטית כבר בשנת 1963 אך לא פעלה באופן עצמאי והייתה כפופה לפדרציית ההוקי הסובייטית. ב-20 בפברואר 1992 ההתאחדות הפכה להתאחדות עצמאית והייתה להתאחדות ההוקי קרח של אוקראינה העצמאית.
==מטרת ההתאחדות==
ההתאחדות מנהלת את כל ליגות ההוקי קרח באוקראינה, כולל:
* אליפות אוקראינה בהוקי קרח (Чемпіонат України з хокею с шайбою)
* ליגת ההוקי קרח המקצוענית של אוקראינה
* גביע התאחדות ההוקי קרח האוקראינית
בנוסף גם מנהלת את תחרויות ההוקי קרח לנשים וכו' ואת נבחרת אוקראינה בהוקי קרח ובאחריותה גם לארגן את כל התחרויות הבינלאומיות שנערכות באוקראינה בתחום ההוקי קרח.

==הנהלת ההתאחדות==
גופי הניהול של ההתאחדות כוללים את הקונגרס, מועצת ההתאחדות והוועדה המבצעת. גוף הבכיר בהתאחדות הוא קונגרס ההתאחדות המתכנס אחת לארבע שנים. נשיא ההתאחדות נבחר בהצבעה חשאית בקרב חברי הקונגרס.
===נשיאי ההתאחדות===
{| class="wikitable"
|-
! תקופת כהונה
! נשיא
|- 
| 28 בפברואר 1992 - נובמבר 1997 || אנטולי חורוזוב
|- 
| נובמבר 1997 - 8 בדצמבר 2006 || אלכסנדר אומלצ'נקו
|- 
| 8 בדצמבר 2006 - מכהן || אנטולי ברזווין 
|}

==קישורים חיצוניים==
* 

הוקי קרח
קטגוריה:אוקראינה: הוקי קרח